b'\n_START_ARTICLE_\nGad\n_START_SECTION_\nGad (profeta)\n_START_PARAGRAPH_\nGad va ser tamb\xc3\xa9 un dels profetes de la cort del Rei David (1010-970 aC) durant el per\xc3\xadode del regne unificat d\'Israel._NEWLINE_Es coneix molt poc de la biografia d\'aquest profeta, del que no s\'ha conservat cap llibre. Segons el Llibre de Cr\xc3\xb2niques, va ser enviat per Jehov\xc3\xa0 al costat del profeta Natan per tal d\'organitzar el culte al Temple de Jerusalem. Les seves actuacions s\xc3\xb3n entre Moab, el Regne d\'Israel i el Regne de Jud\xc3\xa0. Els seus consells i profecies s\'expliquen al Primer i Segon llibres de Samuel. (1 Sam 22, 1-6 i 2 Sam 24 1-25.)_NEWLINE_Es coneixen dues intervencions del profeta. Gad va conv\xc3\xa8ncer David quan estava perseguit per Sa\xc3\xbcl abans d\'arribar al tron i estava refugiat en una caverna, que torn\xc3\xa9s a Jud\xc3\xa0._NEWLINE_En els \xc3\xbaltima anys de David, Gad torna a apar\xc3\xa8ixer. El rei havia ordenat un cens, considerat entre els sacerdots com un pecat, ja que s\'interferia en el terreny exclusiu de Jehov\xc3\xa0. Gad es va presentar davant del rei per a transmetre-li el c\xc3\xa0stig dictat per D\xc3\xa9u. Havia de triar entre tres coses: set anys de fam pel seu pa\xc3\xads, tres mesos de derrotes davant dels enemics o tres dies de pesta al regne. David tria la pesta per a ell i la seva casa. Jehov\xc3\xa0 torna a enviar Gad davant del rei al veure\'l penedit, i li diu que ha de construir un altar on oferir\xc3\xa0 "sacrificis pac\xc3\xadfics". Aix\xc3\xb2 va posar fi a la plaga._NEWLINE_De les "visions" de Gad no s\'ha conservat res, ni tampoc d\'una obra sobre els fets de David que el Llibre de Cr\xc3\xb2niques li atribueix. \xc3\x89s possible que s\'integressin en els Llibres de Samuel que es conserven.'